Komitee veroordeel Saftu-ontwrigting in parlement | Netwerk24
Komitee veroordeel Saftu-ontwrigting in parlement
Deur Ügen Vos 16 Mei 2018 22:05
’n Groep van ongeveer 15 lede van die vakbond Saftu is Woensdag hardhandig uit die parlement verwyder toe hulle ’n vergadering oor die nasionale minimum loon probeer ontwrig het.
Sharome van Schalkwyk, voorsitter van die parlementêre portefeuljekomitee oor arbeid, sê in ’n verklaring die vergadering is geskeduleer om puntsgewys deur die betrokke wetgewing te werk.
Die komitee sê hulle is “teleurgesteld” in Saftu se optrede en dit strook nie met die manier waarop Suid-Afrikaners meningsverskille oplos nie.
“Die komitee sal nie toelaat dat hierdie betreurenswaardige gedrag die aandag aflei van ons pogings om die lewensomstandighede van arm werkende Suid-Afrikaners te verbeter nie,” lui die verklaring.
“Die parlement is ’n plek vir oorreding en gesprekvoering en hierdie komitee se benadering is om alle belanghebbendes se voorleggings te oorweeg, selfs nadat die spertyd vir voorleggings verstryk het.”
Van Schalkwyk sê die komitee aanvaar die aktiviste het die reg om te betoog, maar daardie reg kan nie toegelaat word om met die werk van die parlement of regte van ander mense in te meng nie.
Volgens haar is daar steeds kans om kommentaar oor die wetgewing te lewer wanneer dit deur die Nasionale Raad van Provinsies bespreek word.
“Die lede van die komitee behoort dus toegelaat word om hul werk sonder inmenging te doen,” sê Van Schalkwyk.
Saftu kon nie dadelik vir kommentaar bereik word nie.
(Video: An MP)
Busse ry steeds nie in Kaap
Beset bushaltes Donderdag landwyd, vra Vavi